সরকারি হাসপাতালে ইঁদুরের উৎপাত! ক্ষুব্ধ হয়ে কী বলল আদালত?

ওয়েব ডেস্ক: মধ্যপ্রদেশের (Madhya Pradesh) সরকারি হাসপাতালে ইঁদুরের কামড়ে (Rat Bite) সদ্যজাতের মৃত্যুর (New Born Baby Death) ঘটনায় ক্ষুব্ধ হাইকোর্ট। আইন অনুযায়ী এই ঘটনায় এফআইআর দায়ের হওয়া উচিত ছিল। কিন্তু তা না হওয়ায় ইন্দোর পুলিশ (Indore Police) কমিশনারের কাছ থেকে সরাসরি ব্যাখ্যা চেয়েছে আদালত।

ইন্দোরের এম ওয়াই হাসপাতালে আইসিইউতে ঘটে যাওয়া দুই নবজাতকের মৃত্যুর ঘটনায় স্বতঃপ্রণোদিত হয়ে অভিযোগ নথিভুক্ত করে হস্তক্ষেপ করেছে মধ্যপ্রদেশ হাইকোর্ট (Madhya Pradesh High Court)। বিচারপতি বিবেক রুসিয়া এবং বিচারপতি জয় কুমার পিল্লাইয়ের বেঞ্চ জানায়, প্রাথমিকভাবে এটি হাসপাতাল কর্তৃপক্ষের ভয়াবহ গাফিলতির উদাহরণ। অথচ আজও পর্যন্ত কোনও চিকিৎসক, কর্মী বা প্রশাসনিক আধিকারিকের বিরুদ্ধে ব্যবস্থা নেওয়া হয়নি।

আরও পড়ুন: ৩১ জানুয়ারির আগেই শেষ করতে হবে নির্বাচন! নির্দেশ সুপ্রিম কোর্টের

এই প্রেক্ষিতে আদালত ১০ সেপ্টেম্বর রাজ্যের জনস্বাস্থ্য ও পরিবারকল্যাণ দপ্তরের প্রিন্সিপাল সচিবকে নোটিশ পাঠিয়েছে। পাশাপাশি ইন্দোর ডিভিশনের কমিশনার, জেলার কালেক্টর, পুলিশ কমিশনার এবং হাসপাতালের ডিনকেও কারণ দর্শাতে বলা হয়েছে। স্বাস্থ্য ও মেডিকেল চিকিৎসা বিভাগের ডিরেক্টরের কাছ থেকেও ১৫ সেপ্টেম্বরের মধ্যে রিপোর্ট তলব করেছে আদালত। এছাড়া পূর্ত দফতর এবং আরও কয়েকটি সংশ্লিষ্ট সংস্থাকে নোটিশ পাঠানো হয়েছে।

আদালতের কড়া পর্যবেক্ষণ, “যেখানে সদ্যজাতদের জীবনরক্ষার দায়িত্ব হাসপাতালের, সেখানে এ ধরনের অবহেলা অগ্রহণযোগ্য। দায় এড়ানো যাবে না।” এই মামলার পরবর্তী শুনানি নির্ধারিত হয়েছে আগামী ৬ অক্টোবর।

দেখুন আরও খবর:

The post সরকারি হাসপাতালে ইঁদুরের উৎপাত! ক্ষুব্ধ হয়ে কী বলল আদালত? first appeared on KolkataTV.